钦定古今图书集成/明伦汇编/氏族典/第193卷 > 姚伯华
## 钦定古今图书集成/明伦汇编/氏族典/第193卷 > 姚伯华

按《名山藏本行记》，“伯华，桐庐人。桐庐无城，元末兵起，
伯华父家资颇厚，挈伯华挟资避匿之阆原山。盗仓
卒至，父子散失。盗过，其父出号，伯华不得，为他盗获
去，母往救，并驱之。父母中途祈免，盗怒，推之崖下，皆
坠死。盗稍退，伯华行求不得，哀声彻天。行数日，得之
崖下，则已臭胀。负之行，从间道夜渡桐江，至其祖坟”
之下，掩之树叶，用木为锥，取石作砖，昼伏夜作，而遂
成坟。其时伯华父母年约六十馀，而伯华方弱冠耳。
入明，天下大定，始娶妻作家。恨二亲死不得命，一念
至，号恸不已。对人语及，悲不自胜。计其时属仲春，而
不知其死日。每临二月，则终月不近荤酒，不接宾客，
拥炉注泪。家人或问之，益呜咽不能声。进饮食，推却
之。岁祭执爵，哀动路人。伯华有兄伯荣，为永城典史，
以事坐台狱，既释乃死。其内弟化其骨归，藏之黄山
山寺中，而归语伯华曰：“兄事幸可解，当得钱为用。”伯
华曰：“需几何，如数与之。”内弟持钱去，久之归，则曰：“兄
使钱幸无罪，顾病死矣。吾火之，而寄其烬于黄山寺
中，幸往取。”人知其内弟诈而语伯华，伯华曰：“归骨足
矣。”方逃贼时，伯华构草屦，得走免。及老，常织屦以施
人。子唯大，洛阳知县孙夔，吏部尚书；龙，河南左参政